AaB sikrede sig fredag aften tre point ude mod Hobro efter en sen overtidsscoring af Kasper Risgård. En forløsende scoring til 1-0, som dog ifølge matchvinderen skulle have faldet meget før. AaB sejlede nemlig i chancer i løbet af kampens første halve time. Alligevel skulle der gå 93 minutter, før bolden gik i kassen. - Jeg vil hellere have scoret tidligere, fordi vi havde chancerne til det. Vi var farligere end Hobro og bedre end dem på bolden hele kampen. Men det er sgu også meget sjovt at score ned mod vores egne fans i overtiden, siger Kasper Risgård til TV2/Nord. Med sejren over Hobro har AaB hentet fire point efter de første to runder af årets Alka Superliga. Næste opgør for de bolsjestribede er ude mod FC Nordsjælland næste mandag.

Referat:
Ifølge Kasper Risgård skulle AaB have afgjort kampen meget tidligere mod Hobro.